SKRIFTLIG FORESPØRGSEL P-0324/03

af Carlos Bautista Ojeda (Verts/ALE) til Kommissionen

(5. februar 2003)

Om: Olieudslip i Algeciras

Den 21. januar 2003 kl. 5.00 om morgenen sank den lille olietanker Spabunker IV i Algeciras havn med en last på 900 tons brændselsolie og over 100 tons dieselolie. De lokale havnemyndigheder oplyste den 22. januar, at der var sluppet olie ud fra fartøjet.

Er Kommissionen orienteret herom?

Mener Kommissionen, som skal drage omsorg for gennemførelsen af fællesskabsretten, at det er nødvendigt at fremrykke fristen for gennemførelse af de bestemmelser om sikkerhed til søs, som blev vedtaget efter Erikas forlis, især med henblik på områder, hvor risikoen er særlig høj på grund af den tætte skibstrafik, således at nye katastrofer som den ovennævnte kan undgås?

Vil Kommissionen træffe særlige foranstaltninger angående kysten ved Algeciras i lighed med de foranstaltninger, den har truffet med hensyn til Galiciens kyst efter katastrofen med Prestige?

Svar afgivet på Kommissionens vegne af Loyola de Palacio

(27. februar 2003)

Kommissionen er orienteret om Spabunker IV's forlis i Algeciras-bugten den 21. januar 2003. Ifølge de informationer, Kommissionen har modtaget, skulle der fra fartøjet være sluppet en del af brændstoffet ud ved forliset. Dog har der tilsyneladende ikke kunnet konstateres udslip af svær brændselsolie.

Det ærede medlem vil givetvis være klar over, at Kommissionens er fast besluttet på at styrke søfartssikkerheden inden for Den Europæiske Union såvel som på verdensplan.

Kommissionen vedtog den 3. december 2002 en meddelelse om skærpelse af sikkerheden til søs efter olietankeren Prestige's forlis(1), hvori den minder medlemsstaterne om betydningen af en snarlig anvendelse af bestemmelserne i Erika I og Erika II, ligesom den foreslår en række nye foranstaltninger. I konklusionerne fra transportministrenes møde den 6. december 2002 bekræftes det, at Rådet støtter Kommissionens initiativer med henblik på at undgå en gentagelse af den slags katastrofe og bekæmpe virkningerne heraf. Endelig høstede Kommissionen anerkendelse på Det Europæiske Råds møde i København den 12.-13. december 2002 for sin snarrådige indsats og for de skridt, den havde taget for at imødegå konsekvenserne af forliset.

På nuværende tidspunkt har Kommissionen allerede truffet de nødvendige foranstaltninger for at fremskynde oprettelsen af det europæiske agentur for søfartssikkerhed. Dets administrerende direktør blev udnævnt den 29. januar 2003, og agenturet forventes at starte sin virsomhed inden for de kommende uger.

Desuden er Kommissionen gået i gang med etableringen af Fællesskabets system for overvågning af skibstrafikken SafeSeaNet. Den har også anmodet medlemsstaterne om at fremskynde udarbejdelsen af nationale planer for modtagelse af nødstedte skibe i dertil indrettede nødhavne. Et samordningsmøde herom blev afholdt den 31. januar 2003.

For så vidt angår nye foranstaltninger, vedtog Kommissionen den 20. december 2002 et forslag til forordning om forbud mod transport af svær brændselsolie med enkeltskrogede fartøjer på vej til og fra havne i Unionen og om fremskyndet udskiftning af enkeltskrogede fartøjer med dobbeltskrogede(2). Dette forslag ligger nu til behandling i Parlamentet og Rådet.

Endvidere har Kommissionen indledt udarbejdelsen af en række nye lovgivningstiltag, der bl.a. tager sigte på at indføre strafferetlige sanktioner mod enhver (d.v.s. ikke alene rederen, men også ladningens ejer, klassifikationsselskabet eller andre involverede), der som følge af grov uagtsomhed er ansvarlig for en forurening. Der vil blive foreslået bestemmelser om bekæmpelse af forsætlig tankudtømning fra skibe, og disse vil blive suppleret med bestemmelser om indsamling af bevismateriale og retsforfølgning af de skyldige.

(1) KOM(2002) 681 endelig udg.

(2) KOM(2002) 780 endelig udg.